巫山送吳延之出宰巫山
作者：郭祥正
朝代：宋

paragraphs: 送子之邑兮，山之峨峨。
繄物之可賦兮，曰如之何。
虚徐怳耀兮，匪車匪馬。
匪足匪翼兮，奮于巖阿。
薄萬象兮周四海，爛五采兮揚天波。
倐然悄然以自歛，妥輕素兮縈翠螺。
容與兮窈窕，行止兮委蛇。
吐兮若英，攢兮若葩。
聚若白蟻，散若楊花。
爰有靈依兮，遂異于他。
對之自然，又不可求。
逐之無跡，愴我離憂。
上下無窮，變化周流。
亂曰：綿延夭矯兮竟何補，贊天工兮濡厚土。
舒則有時兮卷則有所，不爲神女兮而爲君子。